Document ID: 32013D0026

РЕШЕНИЕ ЗА ИЗПЪЛНЕНИЕ НА КОМИСИЯТА
от 16 ноември 2012 година
за приемане на шести актуализиран списък на териториите от значение за Общността в Атлантическия биогеографски район
(нотифицирано под номер C(2012) 8222)
(2013/26/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Атлантическият биогеографски район, посочен в член 1, буква в), подточка iii) от Директива 92/43/ЕИО, обхваща териториите на Ирландия, Нидерландия и Обединеното кралство, намиращи се в ЕС, както и части от териториите на Белгия, Дания, Германия, Испания, Франция и Португалия, намиращи се в ЕС, в съответствие с биогеографската карта, одобрена на 20 април 2005 г. от комитета, създаден по силата на член 20 от посочената директива, наричан по-нататък „Комитетът по местообитанията“.
(2)
В контекста на започналия през 1995 г. процес е необходимо да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в ЕС.
(3)
Първоначалният списък и първите пет актуализирани списъка на териториите от значение за Общността в Атлантическия биогеографски район по смисъла на Директива 92/43/ЕИО бяха приети с решения 2004/813/ЕО (2), 2008/23/ЕО (3), 2009/96/ЕО (4), 2010/43/ЕС (5), 2011/63/ЕС (6) и Решение за изпълнение 2012/13/ЕС (7) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава членка е длъжна да определи като специални защитени зони териториите, включени в списъка с територии от значение за Общността в Атлантическия биогеографски район, във възможно най-кратък срок, не по-дълъг от шест години, като установи приоритети при опазването, както и необходимите мерки за опазване.
(4)
Контекстът на динамично адаптиране на мрежата „Натура 2000“ обуславя необходимост от преразглеждане на списъците на териториите от значение за Общността. Следователно е необходимо списъкът за тези територии в Атлантическия биогеографски район да се актуализира.
(5)
От една страна, актуализацията на списъка на териториите от значение за Общността в Атлантическия биогеографски район е необходима, за да се включат допълнителни територии, предложени от държавите членки в периода от 2010 г. насам като територии от значение за Общността в Атлантическия биогеографски район по смисъла на член 1 от Директива 92/43/ЕИО. За тези допълнителни територии задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок, не по-късно от шест години след приемането на настоящото решение.
(6)
От друга страна, актуализацията на списъка на териториите от значение за Общността в Атлантическия биогеографски район е необходима, за да бъде отразена всяка промяна в информацията за териториите, представена от държавите членки след приемането на първоначалния списък и на първите пет актуализирани списъка на ЕС. В този смисъл настоящият актуализиран списък на територии от значение за Общността в Атлантическия биогеографски район представлява консолидирана версия на списъка на териториите от значение за Общността в Атлантическия биогеографски район. Необходимо е да се изтъкне, че за всяка територия, включена в настоящото решение, задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок, не по-късно от шест години след приемането на съответния списък на териториите от значение за Общността, в който въпросната територия е включена за първи път.
(7)
По отношение на Атлантическия биогеографски район списъците на предложените територии от значение за Общността по смисъла на член 1 от Директива 92/43/ЕИО са предадени на Комисията от съответните държави членки в периода между март 2002 г. и октомври 2011 г. в съответствие с член 4, параграф 1 от посочената директива.
(8)
Заедно със списъците с предложените територии бе предоставена и информация за всяка от териториите, попълнена във вида, изискван съгласно Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (8).
(9)
Тази информация включва картата на територията, изпратена от съответната държава членка, наименованието на територията, нейното географско разположение и размер, както и данните, получени в резултат от прилагането на критериите, посочени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от съответните държави членки, в който са посочени също и териториите с приоритетни типове естествени местообитания или с приоритетни биологични видове, следва да се приеме актуализиран списък на териториите, избрани за територии от значение за Общността в Атлантическия биогеографски район.
(11)
Данните за съществуването и разпределението на типовете естествени местообитания и биологичните видове се обогатяват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на териториите на равнището на ЕС са направени въз основа на най-добрата налична към настоящия момент информация.
(12)
Някои държави членки не са предложили достатъчно територии, за да се изпълнят изискванията на Директива 92/43/ЕИО по отношение на някои типове местообитания и биологични видове. За тези биологични видове и типове местообитания следователно не може да се направи заключението, че мрежата „Натура 2000“ е завършена. Като се има предвид времето, допълнително необходимо за получаване на информация и за постигане на съгласие с държавите членки, е целесъобразно да се приеме актуализиран списък на територии, който ще трябва да бъде преразгледан в съответствие с член 4 от Директива 92/43/ЕИО.
(13)
Тъй като данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО все още продължават да са непълни, не може да се направи извод дали мрежата „Натура 2000“ е завършена или незавършена. Ако е необходимо, списъкът ще трябва да се преразгледа в съответствие с разпоредбите на член 4 от Директива 92/43/ЕИО.
(14)
За постигане на по-голяма яснота и прозрачност Решение за изпълнение 2012/13/ЕС следва да бъде отменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Шестият актуализиран списък на териториите от значение за Общността в Атлантическия биогеографски район в съответствие с член 4, параграф 2, трета алинея от Директива 92/43/ЕИО е формулиран в приложението към настоящото решение.
Член 2
Решение за изпълнение 2012/13/ЕС се отменя.
Член 3
Адресати на настоящото решение са държавите членки.
Съставено в Брюксел на 16 ноември 2012 година.

Labels: 12
19
20